Šaukėnų sinagoga

Šaukėnų sinagoga – neišlikusi medinė sinagoga, stovėjusi Kelmės rajone, Šaukėnų miestelyje. Buvo laikoma viena iš įdomiausių Lietuvoje, daugiausia puošybos elementų turėjusių sinagogų (kartu su Jurbarko ir Vilkaviškio sinagogomis).Medinės sinagogos – Lietuvos paveldo fenomenas zydai.lt 2021-02-05

 Istorija 

Jau prieš kelis šimtus metų Šaukėnuose susidarė gana gausi žydų bendruomenė. Tiek ji, tiek žydų sinagoga buvo vienos seniausių Lietuvoje. XVII a. pradžioje pastatyta medinė sinagoga, pasižymėjusi puošnia vidaus įranga, drožiniais. Religinis gyvenimas Šaukėnuose virė apie senąją sinagogą ir beit midrašą. Iki Antrojo pasaulinio karo paskutiniai Šaukėnų rabinai buvo Izraelis Benjaminas Faivelsonas (mirė 1938 m.) ir jo sūnus Baruchas. 1940 m. miestelyje gyveno apie 300 žydų.Šaukėnų žydų bendruomenės žūtis satenai.lt 2015-02-27

1941 m. vykdant Holokaustą, Šaukėnų bendruomenė buvo sunaikinta. Į Šaukėnus iš didesnių miestų buvo atvažiavę nemažai žydų, kurie  apsistojo pas gimines, pažįstamus, tikėdamiesi išvengti represijų. Tačiau visi buvo suimti. 1941 m. liepos 28 d. baltaraiščiai visus žydus uždarė sinagogoje, o po kelių dienų išvarė į gretimą Šukiškių kaimą, kur laikė uždarytus H. ir J. Rozentalių ūkio daržinėje. Žudynės vykdytos Juodlės miške (apie 7,5 km nuo Šaukėnų).Žydų gyvenimo pėdsakai Šaukėnuose kelmesmuziejus.lt

Šaukėnų sinagoga sudegė 1944 m., kai miestelyje nebuvo likę žydų.

 Architektūra 

1933 m. rašytojas Augustinas Gricius, lankydamasis Šaukėnuose, „Trimito“ žurnale apybraižoje „Didžiosios praeities žemelėje“ atkreipė dėmesį į šį išskirtinės architektūros statinį: „...Garsi ji savo įdomia statyba, ir tuo atžvilgiu skaitoma net tos rūšies pastatų architektūriniu pavyzdžiu. [...] Šiaip jau sinagogos vidus, kaip ir visų sinagogų, šaltas, nejaukus, net smerktinai nešvarus, papuoštas nepaprastai gražaus darbo altoriumi.“Vaclovas Rimkus. Savita etninė grupė ...dingo, nerandu

 Pastabos 

 Šaltiniai 

 Nuorodos 
 Šaukėnai (Shukyan) jewishgen.org
 Boris Feldblyum Collection. SHAUKENAI, Lithuania

Kategorija:Šaukėnai
Kategorija:Lietuvos sinagogos